Lux-Development
Lux-Development S.A., besser bekannt als LuxDev, ass d'Agence déi d'Entwécklungszesummenaarbecht vun der Lëtzebuerger Regierung ëmsetzt.

Si gouf 1978 als Agence zur Ënnerstëtzung vu klengen a mëttelgrousse lëtzebuergesche Betriber gegrënnt an ass eréischt zanter 1992 op Entwécklungszesummenaarbecht ausgeriicht. Haut ass et eng Aktiegesellschaft (S.A.) där hir Aktionären de Lëtzebuerger Staat (98 %) an d'Société nationale de crédit et d'investissement (2 %), déi och dem Staat gehéiert, sinn.

LuxDev huet hire Sëtz beim Rousegäertchen an der Stad Lëtzebuerg, mä ënnerhält och regional Büroen zu Hanoi Vietnam, Pristina (Kosovo), Dakar (Senegal), Praia (Kap Verde), Ouagadougou (Burkina Faso) a Managua (Nicaragua).

Missioun
LuxDev geréiert bal all d'Ressourcen, déi d'Regierung der bilateraler Entwécklungszesummenaarbecht zouweist. D'Agence kann awer och Programmer exekutéieren, déi vun anere bilateralen Donneuren oder der Europäescher Kommissioun finanzéiert ginn.

Aarbechtsberäich
D'Agence këmmert sech ëm Projeten a véier Haaptsekteuren: lokal Entwécklung (Landwirtschaft a Liewensmëttelsécherheet, Dezentralisatioun a lokal Gouvernance, Waasser a sanitär Anlagen), Bildung (haaptsächlech professionell Ausbildung), Mikrofinanz a Gesondheet.

D'Programmer konzentréiere sech op déi siwe privilegiéiert Partnerlänner vun der lëtzebuergescher Kooperatioun: Burkina Faso, Kap Verde, Laos, Mali, Nicaragua, Niger a Senegal. Zousätzlech dozou ginn d'Mongolei, El Salvador, Myanmar, de Vietnam an de Kosovo ënnerstëtzt

Zuelen
2011 huet LuxDev 115 Projete geréiert an eng Gesamtzomm vun 78.323.358 Euro ausginn.

2019 waren et 54 Projeten, déi am Gaang waren, ausgefouert ze ginn, an de Budget dofir louch dat Joer bei 115,94 Milliounen Euro.

Lëtzebuergesch Entreprisen